घर में देवालय तो है, पर उसमें परमात्मा कितना है
सुबह का नर्म सवेरा सबकी रूह पर समान रूप से दस्तक देता है। अब यह हमारे ऊपर है कि हम इसका स्वागत कैसे करें। प्रकृति की स्थिरता का कुछ भाग चलकर हमारे घर आता है, लेकिन हम बेसुध या लापरवाह रह जाते हैं। Pt. Vijayshankar Mehta's column - There is a temple in the house, but how much God is there in it
सुबह का नर्म सवेरा सबकी रूह पर समान रूप से दस्तक देता है। अब यह हमारे ऊपर है कि हम इसका स्वागत कैसे करें। प्रकृति की स्थिरता का कुछ भाग चलकर हमारे घर आता है, लेकिन हम बेसुध या लापरवाह रह जाते हैं। घर हमारे रहने का स्थान ही नहीं, ईश्वर का केंद्र भी होना चाहिए। अंगद ने श्रीराम से कहा था- ‘तुम्हहि बिचारि कहहु नरनाहा। प्रभु तजि भवन काज मम काहा। ‘हे महाराज, आप ही विचारकर कहिए, आपको छोड़कर घर में मेरा क्या काम है?’ हम भी सीखें।
बिना भगवान के हमारा घर में क्या काम? भारत के घरों में आज भी देवस्थान सब बनाते हैं। घर में मंदिर तो होता है, पर उस मंदिर में परमात्मा कितना होता है। घर में अन्य कमरों की तरह ठाकुरबाड़ी को प्रॉपर्टी न मान लें। घर के देवस्थान से जीवित रूप से जुड़ें। नियम बना लें कि घर से निकलने से पहले और घर में आने के बाद सबसे पहले देवघर में जाएंगे। वहां विराजे ईश्वर स्वरूप को जाने-आने की सूचना ऐसे दें, जैसे घर के किसी जीवित सदस्य को देते हैं। कहा जाता है कि दिल एक मंदिर है पर सच तो यह है कि मंदिर एक दिल की तरह है, जिसमें ईश्वर धड़कता है। ईश्वर की उपस्थिति की सुगंध घर के कलह की दुर्गंध को दूर कर देगी। आते-जाते राम कहो तो राम की हमारे प्रति जिम्मेदारी बढ़ जाती है। अपनापन घर की पूंजी है। 